Diari Oficial de la Generalitat Valenciana


Sumari del DOGV 7680, del 17-12-2015 (2015/10659)

RESOLUCIÓ de 14 de desembre de 2015, del Consell General del Consorci de Museus de la Comunitat Valenciana, per la qual es dóna publicitat a les bases de la convocatòria del concurs per a la proposta de nomenament del gerent o de la gerent del Consorci de Museus de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7680

Data del DOGV
:   17-12-2015

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2015/10231


Data del document
:   14-12-2015

Organisme emissor
:   Consorci de Museus de la Comunitat Valenciana

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 14 de desembre de 2015, del Consell General del Consorci de Museus de la Comunitat Valenciana, per la qual es dóna publicitat a les bases de la convocatòria del concurs per a la proposta de nomenament del gerent o de la gerent del Consorci de Museus de la Comunitat Valenciana. [2015/10501]  
El Consorci de Museus de la Comunitat Valenciana (d'ara en avant el Consorci) es va constituir per l'Acord de 5 de març de 1996, del Consell, de les diputacions provincials d'Alacant, Castelló i València i dels ajuntaments d'Alacant, Castelló de la Plana i València, com una entitat amb personalitat jurídica pròpia, independent i amb plena capacitat jurídica i d'obrar per al compliment dels seus fins.  
Entre aquests fins, els estatuts del Consorci de Museus estableixen els següents: coordinar i impulsar el patrimoni museístic de la Comunitat, establir una línia d'actuació coherent i global en relació amb la política museística valenciana, fomentar la creació de nous espais expositius, establir els criteris orientatius per a la política d'adquisicions, afavorir el mecenatge i impulsar el coneixement i la difusió didàctica de l'art valencià.  
El Consorci ha desenvolupat diverses línies de treball seguint els seus principis fundacionals: presentar exposicions commemoratives de caràcter històric; recuperació d'artistes i col·leccions valencianes de segles passats així com la promoció i difusió dels creadors contemporanis dins i fora de la Comunitat, donant cabuda tant als artistes ja consolidats com als emergents.  
El Consorci coordina i dirigeix exposicions que cobreixen una part important de la programació de les sales i museus de les tres províncies: a València el Museu de Belles Arts, el Centre del Carme, la sala La Gallera, els Banys de l'Almirall, les Drassanes, el Museu de la Ciutat o l'Almodí; a Castelló el Museu de Belles Arts de Castelló i l'Espai d'Art Contemporani, i a Alacant el Museu de Belles Arts Gravina, la Llotja del Peix, el Centre Cultural de Les Cigarreres o el Museu d'Art Contemporani d'Alacant.  
Forma part de les finalitats del Consorci el suport i la col·laboració amb altres entitats públiques o privades que sense ànim de lucre realitzen projectes culturals d'interés per als valencians. D'esta manera l'ens autonòmic ha aconseguit estendre la seua xarxa de museus i sales diversificant i descentralitzant la seua oferta cultural i unint esforços per a posada en marxa de grans projectes expositius.  
Arribats a aquest punt i amb l'objecte de fer més pròxima l'entitat i el seu treball al ciutadà, el Consorci inicia una nova etapa en què es marca entre els seus objectius per als pròxims anys:  
 Transformar el Centre del Carme en un espai dedicat als artistes emergents i a la investigació, creació i formació artística.  
 Promoure el Consorci com a nexe dels diferents centres museístics i expositius.  
 La democratització i captació de nous públics.  
 L'establiment de sinergies amb la societat civil per al foment de l'art i la cultura.  
 L'establiment de relacions amb centres de referència en l'educació artística.  
La Conselleria d'Educació, Investigació, Cultura i Esport, en la seua aposta decidida per una gestió cultural transparent i participativa, ha elaborat el Codi de Bones Pràctiques en Cultura a la Comunitat Valenciana, fent seua aquesta iniciativa, el Consell General del Consorci, a proposta del seu president, en sessió celebrada el 14 de desembre de 2015, aprova la convocatòria d'un concurs públic per a la selecció de la persona encarregada d'exercir la gerència del Consorci. La selecció del candidat o candidata per a ocupar el dit lloc atendrà a principis de mèrit i capacitat i a criteris d'idoneïtat mitjançant un procediment que garantirà la publicitat i la concurrència.  
  
  
1. Objecte de la convocatòria  
És objecte de la convocatòria el procés de selecció per a la proposta de nomenament de la persona que exercirà el lloc de gerent del Consorci de Museus de la Comunitat Valenciana.  
  
2. Funcions  
Segons els estatuts del Consorci, a la persona titular de la gerència del Consorci li corresponen les funcions següents:  
 Dirigir la gestió economicoadministrativa del Consorci, de conformitat amb els acords dels seus òrgans.  
 Dirigir, inspeccionar i impulsar les activitats, obres i serveis del Consorci.  
 Assistir a les sessions del Consell General.  
 Desenrotllar la gestió econòmica d'acord amb els pressupostos.  
 Administrar el béns del Consorci.  
 Propiciar la correcta coordinació museística.  
 Fomentar les labors de patrocini. Exercir totes aquelles funcions que per delegació li encomanen el president o el Consell General.  
  
La persona contractada per a l'exercici del lloc de gerent del Consorci haurà de fer les seues tasques d'acord amb els continguts del Codi de Bones Pràctiques de la Cultura Valenciana.  
  
3. Règim de contractació i d'incompatibilitats  
La persona candidata designada per a ocupar la plaça que es convoca subscriurà un contracte d'alta direcció, regulat pel Reial Decret 1382/1995, d'1 d'agost, o la normativa que el substituïsca. Tindrà una duració de cinc anys, amb la possibilitat de la seua renovació com a màxim per un altre període de la mateixa duració, excepte denúncia expressa per qualsevol de les dues parts, amb 15 dies d'antelació a la data del venciment.  
La seua relació laboral quedarà regulada pel que estableix el contracte i la resta de normativa que siga aplicable.  
La retribució a percebre serà la corresponent a l'establida anualment en les respectives lleis de pressupostos de la Generalitat per als directors generals.  
Li serà aplicable directament la regulació que, en matèria de personal que ocupe llocs de caràcter directiu, realitza l'article 19 de la Llei 1/2011, de 30 de setembre, del Consell, de Mesures Urgents de Règim Economicofinancer del Sector Públic Empresarial i Fundacional.  
  
Així mateix, li serà aplicable el règim establit en la normativa autonòmica sobre declaració de béns, drets patrimonials i activitats d'alts càrrecs, així com l'article 19.6 de l'esmentada llei, quant a indemnització en cas de cessament.  
  
4. Requisits i mèrits dels candidats  
a) Requisits  
Els candidats hauran de reunir els següents requisits:  
1. Estar en possessió d'una titulació universitària amb el nivell de grau o equivalent.  
2. Ser espanyol o nacional e un país membre de la Unió Europea. En cas de nacionals de països no membres de la Unió Europea, el nomenament quedarà condicionat a l'obtenció de la residència legal a Espanya.  
  
3. No haver sigut separat, mitjançant un expedient disciplinari, del servei de qualsevol de les administracions públiques, ni trobar-se inhabilitat per a l'exercici de funcions públiques.  
4. Acreditar experiència en nivells de responsabilitat en l'àmbit cultural o semblants.  
5. El candidat ha d'acreditar el coneixement, oral i escrit, de les dues llengües oficials de la Comunitat Valenciana.  
b) Mèrits  
Es valoraran els mèrits següents:  
1. Estar en possessió de coneixement d'altres idiomes oficials de la la Unió Europea.  
2. Acreditació de la seua capacitat de lideratge per a realitzar la implementació i revisió d'estratègies, polítiques i programes que facen possible aconseguir per part de l'organització les missions i objectius encomanats. Aquesta posició ha de garantir que la gestió dels diversos programes (exposicions, educació, publicacions, comunicació, patrocini, etc.), l'activitat científica, i la gestió que porta endavant es corresponga amb els objectius de l'organització, així com que els recursos de què disposa són gestionats de forma eficient.  
  
3. Habilitats de lideratge rellevants, una elevada capacitat de comunicació i negociació, així com de planificació, determinació de prioritats, presa de decisions i solució de conflictes. També són habilitats imprescindibles la capacitat de representar el Consorci en el més ampli ventall d'àmbits i de construir i desenrotllar xarxes de relacions tant internes com externes, així com la capacitat de liderar i motivar el col·lectiu humà que treballa en el Consorci.  
4. La formació en igualtat de gènere. Haver participat en estudis o investigacions de gènere, haver impartit cursos, tallers, jornades i seminaris relacionats amb gènere i cultura, haver creat o participat en iniciatives encaminades a afavorir la igualtat d'oportunitats, així com qualsevol experiència professional o projecte que acredite una activitat encaminada a fer complir l'article 26 de la Llei orgànica per a la igualtat efectiva de dones i hòmens.  
  
5. Contingut dels sobres i presentació de candidatures  
Els candidats que concórreguen al procés hauran de presentar les propostes en el Registre General de la Conselleria d'Educació, Investigació, Cultura i Esport (av. Campanar, 32, 46464 València) o en la resta de formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tota la documentació requerida en la convocatòria es dirigirà al president o presidenta de la comissió de valoració, en tres sobres tancats, en els quals s'indicarà:  
Sobre número 1. Requisits per a la participació en el procés de selecció del o la gerent del Consorci de Museus de la Comunitat Valenciana.  
En aquest sobre s'inclouran de forma fefaent els requisits exigits en l'apartat 4 a) d'aquesta convocatòria.  
Sobre número 2. Projecte de direcció per a la participació en el procés de selecció del o de la gerent del Consorci de Museus de la Comunitat Valenciana.  
En aquest sobre s'inclourà la documentació relativa al projecte que la persona sol·licitant duria a terme en el Consorci per als pròxims cinc anys, del qual haurà de definir clarament les línies d'actuació, els objectius, la possible programació, etc. En el projecte elaborat pels candidats o candidates es tindran en compte els següents objectius:  
  
Aplicació de l'Agenda 21 Cultural.  
Clusterització i internacionalització del Consorci.  
Desenvolupament del pla de fidelització de nous públics.  
Igualtat: democratització accés, igualtat lingüística, de gènere i LGTB.  
Creació d'una unitat d'educació artística.  
Coordinació de la Xarxa de Museus i Espais Expositius Valencians.  
  
Fomentar la investigació, la creació i la formació artística.  
En tot cas, el projecte haurà d'adequar-se a la realitat pressupostària de la Generalitat Valenciana.  
Aquest document es presentarà en alguna de les dues llengües oficials de la Comunitat Valenciana. El document tindrà una extensió màxima de 30 folis (interlineat senzill, lletra Arial 12).  
Sobre número 3. Mèrits per a la participació en el procés de selecció del o de la gerent del Consorci de Museus de la Comunitat Valenciana.  
  
En aquest sobre s'inclourà un curriculum vitae, així com aquells documents acreditatius dels mèrits establits en l'apartat 4b de la present convocatòria. En el currículum es podran incorporar cartes de recomanació o avals de tercers, persones que siguen referents internacionals en el seu camp.  
  
6. Termini de presentació  
El termini per a la presentació de les propostes serà de 30 dies naturals, a comptar de l'endemà de la publicació d'aquesta convocatòria en el Diari Oficial de la Comunitat Valenciana.  
  
7. Procediment de selecció  
Les sol·licituds presentades seran analitzades en una primera fase d'avaluació de mèrits per la comissió de valoració, que seleccionarà les propostes que passaran a una segona fase en què es realitzaran entrevistes als candidats preseleccionats sobre la base dels projectes de direcció presentats. En la valoració final, el projecte suposarà un 60 % i el currículum un 40 %.  
La presentació de la candidatura implica l'acceptació de les presents bases. Una vegada finalitzat el procés, i a petició de l'interessat, es tornarà la documentació presentada.  
La convocatòria podrà declarar-se deserta si la comissió de valoració considera que cap dels candidats s'adequa als requisits del lloc.  
  
  
8. Comissió de valoració  
La selecció del candidat es realitzarà a través d'una comissió de valoració que, d'acord amb els criteris del Codi de Bones Pràctiques estarà integrada per:  
- 4 membres de l'administració titular.  
- 4 representants de la societat civil.  
- 4 persones expertes i/o científiques.  
Les funcions de secretari o secretària les realitzarà un funcionari o funcionària de la Conselleria d'Educació, Investigació, Cultura i Esport, amb veu però sense vot.  
La comissió elevarà la seua proposta al president del Consorci, que al seu torn la proposarà al Consell General per al seu nomenament.  
  
9. Confidencialitat  
Totes les persones i institucions públiques implicades en el procés de selecció de candidats es comprometen a garantir l'absoluta confidencialitat de totes les dades personals i professionals d'aquests, i assegurar que la participació dels no seleccionats es mantindrà en l'estricte àmbit del coneixement i la valoració de la comissió de valoració, i només es farà públic el nom del candidat que resulte seleccionat.  
  
  
València, 14 de desembre de 2015. El president del Consorci de Museus de la Comunitat Valenciana: Vicent Marzà Ibáñez.